af tr it nl hbs_lat en af en af nl nl af af nl af af af nl fy nl nl nl nl af af af nl af af af nl en en tr it nl hbs_lat
Tjirp! 20 Junie 2018 | Tjirp!
by Admin | Jun 20, 2018 | Uncategorized
Die Nelspruiters sien reeds hoe daar gewerskaf word op die Innibos-feesterrein, en die feesgangers wat van ver gaan opdaag kan maar weet die feesgees is aan die broei – ons rol nou volstoom voort en sien uit na die 15de jaar van Innibos!
Goed begin is half gewin
Só lui die gesegde mos, maar by Innibos doen ons nie iets half nie en daarom is ons reeds voluit besig met die kunste selfs voordat die fees amptelik begin.
Kry jou sielskos en inspirasie by vyf kunsgeleenthede: Reeds op Sondag, 24 Junie, om 18:00 is dit amptelike opening en prysuitdeling van die tweede Nasionale Handwerkkunskompetisie in die Nelspruit Burgersentrum. Meer as ‘n 1 000 inskrywings is ontvang, en soos verlede jaar sal jy oorbluf wees deur die gehalte én die kreatiwiteit van crafters in genres van draadkuns tot borduurwerk.
Die amptelike opening van vanjaar se feesuitstalling, Landskappe, sowel as die Collen Maswanganyi-uitstalling is op Maandag, 25 Julie, om 18:00 in die Banketsaal van die Nelspruit Burgersentrum. Albei uitstallings is onder die kuratorskap van Johan Myburg.
Landskappe is ‘n groepuitstalling met werke van hedendaagse kunstenaars soos onder andere Andries Bezuidenhout, Heidi Fourie en Pauline Gutter, terwyl Collen in sy werk die lig en snykant van die mes laat val op tiendes en belasting – albei dinge wat ons almal (hopelik) betaal.
Tydens die fees doen Johan daagliks rondleidings om 11:00. Dit is die ideale manier om meer te wete te kom van die kunstenaars, en onthou ook dat al die werke te koop is.
In die Oppitafel-uitstalling is 13 Laeveldse kunstenaars, waaronder Leigh Voigt en Anton en Hanli Bosch, se werk te sien. Dit open op Dinsdag, 26 Junie, om 18:00 by die ATKV-Boeke-oase by die kultuursentrum van Hoërskool Nelspruit. Dit gaan oor kos, samesyn, en ja, kuns.
By die Witrivier Galery by Innibos@Casterbridge is die uitstalling Mosterd na die maal (reeds van 13 Junie te sien) se sluitingsfunksie op Saterdag, 30 Junie, in verskeie media ook oor die kos-tema. Hennie Fischer, bekende kritikus van Eat Out Magazine, is die gasspreker.
Gratis toegang tot al die kunsuitstallings.
Die kuns lê in klassiek
Klassieke Kamers is een van die vlagskip-produksies by Innibos.
Christelle Webb Joubert, bekende radiopersoonlikheid, is die gasvrou waar Magdalene Minnaar, José Dias, Jannie Moolman, Engelie le Roux, World Café (met Anjulie Nock op baskitaar, Petrus de Beer op viool en Stanislav Angelov met trekklavier en vibrandoneon) en Sempre Vino-koor onder leiding van Wimpie Kotzé optree.
Shubert en Vivaldi, tjello en trekklavier, opera en koormusiek – verskeidenheid van die boonste rakke!
Dit is ‘n lekker lighartige en leersame whisky-reis, en pure proe-ervaring. Daar is drie vertonings – sorg dat jy een bywoon.
‘Op die ooswind se maat’
Eugène Marais se gedigte en verhale is tydloos. ‘n Eeu of wat later kry dit opnuut gestalte in Uit die bloute, musiekteater wat jy nie sommer gou sal vergeet nie. Op die verhoog is Lizanne Barnard, voorheen van Marimba, met haar orkes en akteurs Paul du Toit, Fiësta-wenner, en Jenna Dunster, in wie die ouerlike Cawood-Dunster-akteursbloed dik deur haar are vloei.
Twee verhale en verskeie gedigte van Marais word verbeeld, terwyl die musiek tegelyk klankbaan, agtergrond en byklanke is. Dié is ‘n hernuwing van die 1996-produksie wat maande lank voor vol sale gespeel het.
Kom rol ook saam met…
Rocco de Villiers is sy flambojante self in Wees net jouself. Dit is ook die bekendstelling van die gelyknamige CD wat 100%-Rocco is, en hy vier 20 jaar in die musiekbedryf op sy eiesoortige manier wat jou gaan meevoer.
Blou met Laurika Rauch en Loki Rothman is een van daardie vertonings wat jy nie kan bekostig om mis te loop nie. Loki se perkussie-talent, onder meer, vul Laurika se legendariese stem aan en jy sal met nuwe ore luister na ou bekende liedjies.
Nog ‘n 20-jarige viering in die musiekbedryf word gevier deur Drie van die bestes¬ – Twintig jaar later. Mathys Roets, Danie Niehaus en Kevin Leo is hul opkikkerende selwers, en dié keer saam met Matthys Maree as leidsman. Bekend is bemind, dan nie?
Kom kyk en luister, beleef en leef mee – want dit is hoe ons rol!